લગ્ન અગાઉ સગપણના સંબંધે જોડાતા બે વિજાતીય પાત્રો તેમજ બે કુટુંબો પરિવારમાં સામાન્ય રીતે શારીરિક, માનસિક, શૈક્ષણિક, બૌદ્ધિક, આર્થિક, સામાજિક, સંસ્કારિક, રીતરિવાજો, ધાર્મિક માન્યતાઓ, પરંપરા વગેરેની વિષમતા, વિભિન્નતા હોવાની જ, બંને પાત્રોના રંગ, રૂપ, શારીરિક બંધારણ પણ સરખા ના હોય શકે, સાથોસાથ દરેક્ની યોગ્યતા, પાત્રતા, ક્ષમતા પણ અલગ અલગ હોવાના, અસમાન પણ હોય શકે, ભિન્ન હોય શકે. દરેકના રસ, રુચિ, રીતભાત, રહેણીકરણી, શોખ, પસંદગી, ખાનપાન પણ ભીન્ન હોવાના, બંને પરિવારોની લાઇફ સ્ટાઈલ, લીવીંગ સ્ટાઈલ, જીવન પ્રત્યેનો દ્રષ્ટિકોણ પણ જુદા હોવાના જ. કોઈ પરિવાર રૂઢિચુસ્ત હોય તો કોઈ આધુનિક વિચારો ધરાવતો હોય શકે, આવી બધી અને આટલી બધી ભિન્નતા હોવાં છતાં બંને પાત્રોએ, પરિવારોએ શક્ય એટલી બાબતોમાં પોતાને અનુકૂળ આવે તે રીતે સમાધાન સાધી, સમજુતી કરી આગળ વધવાનું હોય છે. આવી બધી અનેક વિષમતા વચ્ચે પણ ભાવી પતિ પત્નીએ એકબીજામાં રસ ઐક્ય કેળવાઈ, મનોઐક્ય જળવાઈ તે માટેના પ્રયત્નો કરવાના છે. હસ્તમેળાપને હૃદય મેળાપ સુધી પહોંચાડવાની પ્રક્રિયામાં એકબીજાને સાથ આપવાનો છે, એકબીજા સાથે અનુકુલન સાધવાનું છે. બંને જણા એકબીજાના હાથ, સાથ અને નાથ છે તે ભૂલવાનું નથી. એકબીજાનું જેવું છે તેવું વ્યક્તિત્વ સ્વીકારી લેવાનું છે. વાદવિવાદ કરવાના બદલે એકબીજા સાથે સંવાદ સાધવાનો છે. વાતનું વતેસર થાય તે પહેલા વાતને કેમ વાળી લેવી તે શીખવાનું હોય છે. આપણે જે પ્રકારની અપેક્ષા સંતોષવાની સામેના પાત્ર પાસે આશા રાખતા હોઈએ છીએ તેવી જ અપેક્ષાઓ સામેના પાત્રની પણ સંતોષવાની આપણી પણ ફરજ થઈ જાય છે તે ભૂલવું ન જોઈએ. અપેક્ષા ઓછી રાખવી અને એકબીજાની ઉપેક્ષા ઓછી કરવી એ દામ્પત્ય જીવનનું સુત્ર થઈ જવું જોઈએ. વફાદારી અને વિશ્વાસનો ભંગ દામ્પત્યજીવનમાં વાવાઝોડું લાવી શકે છે. વહેમ કોઈના પર રહેમ નથી કરતો. આમ ખરેખર જોવાં જઈએ તો લગ્નસંબંધથી જોડવા માંગતા બે પાત્રો અને તેમનો પરિવાર વચ્ચે ઉપર જણાવ્યું તેમ અનેક પ્રકારની વિષમતાઓ, વિભિન્નતાઓ હોવાની પણ આ બધાની વચ્ચે યોગ્ય તાલમેલ બેસાડવો અને આગળ વધવું એટલે લગ્ન સંબંધથી જોડવાની પૂર્વ ભૂમિકા રચાય ગઈ સમજો. જેથી અગાઉથી જો આવી વિષમતાઓ વિશે ઊંડું વિચારી લેવામાં આવેતો પાછળથી કોઈ તકલીફ ઉભી ન થાય. આ બધા પરિબળોને ધ્યાનમાં લઇ આગળ વિગતે ચર્ચા કરી છે.